BTS
An BTS (Kinoreano: 방탄소년단; romanisasyon: Bangtan Sonyeondan), o kun Bangtan Boys, in usa nga grupo hin pito nga mga kalalakin-an nga magkaranta nga nahimugso hadton tuig 2013 ha Seoul, Salatan nga Korea, ha pamuno han kumpaniya nga Big Hit Entertainment. Nagtikang hin estilo nga hip hop an musika han BTS hangtod nga nagbag-o-bag-o an ira estilo ha mga naglabay nga tuig ug nakagamit hira hin magkadirudialin nga genre o klase hin musika. Pamuso an mga laray han ira mga kanta ha pagkamayda pag-iino-ino ha personal ug ha sosyedad nga lebel, ngan nag-aasoy hin mga tema sugad han mga problema o ayat han pagkabata, mental health, pagkilala o paghigugma han kalugaringon, ug an konsepto han pagkatawo.
Kataliwan han ira pagin mga trainees ha Big Hit, iginmantala han BTS an 2 Cool 4 Skool (2013), an ira syahan (debut) nga album han ira karera ha musika. Pinaagi han ira sumunod nga mga album sugad han The Most Beautiful Moment in Life, Part 2 (2015), The Most Beautiful Moment in Life: Young Forever (2016), ug Wings (2016), naestablisar han grupo an ira dungog komo mga musikero nga nanginginlabot ha sosyedad. An album nga Wings an syahan nga album han BTS nga napalit hin usa ka milyon nga mamarati ha bug-os nga Salatan nga Korea. Pag-abot han tuig 2017, nakilala na an grupo ha internasyunal nga industriya han musika, ug hira an syahan nga Koreano nga grupo hin magkaranta nga nakakarawat hin dungog tikang han Recording Industry Association of America (RIAA) pinaagi han ira kanta nga "Mic Drop." An BTS gihapon an syahan ug nag-uusahan nga mga musikero tikang ha Korea nga gintagan hin dako nga dungog ha Billboard 200 han Estados Unidos pinaagi han ira mga album nga Love Yourself: Tear (2018), Love Yourself: Answer (2018) ug Map of the Soul: Persona (2019).
Nakatagamtam an BTS hin magkadirudilain pa nga pasidungog han ira mainuswagon nga karera ha musika. Hira in nagin Top Social Artist ha tulo nga magsunod nga tuig ug nagin Top Duo/Group han ika-26 nga Billboard Music Awards. Ginngaranan an grupo han peryodiko nga Time komo mga Next Generation Leaders ug igindasig nga usa han 100 nga mga most influential people han 2019. Gintawag gihapon hira han Forbes Korea Power Celebrity komo most influential celebrities of Korea han 2018. Tungod han ira kampanya kontra panalumpigos ug diskriminasyon nga Love Myself kaupod an UNICEF, tinagan hira hin higayon nga magyakan ha atubangan han ika-73 nga General Assembly han United Nations. Hira gihapon an gibabata-i nga nakakarawat han Order of Cultural Merit tikang han Presidente han Salatan nga Korea, tungod han ira nahibulig pagpasamwak han kultura ug yinaknan han Korea.
Ngaran han grupoIgliwat
An ngaran han grupo, an BTS, in pagpahalipot han pamulong nga bangtan soyeondan (Kinoreano: 방탄소년단; Inintsik: 防彈少年團) nga literal nga buot sidngon in bulletproof boy scouts (Winaray: "mga kalalakin-an nga dire tinatablan hin bala"). Sumala kan Jung Ho-seok (J-Hope), usa han mga miyembro nga BTS, ini nga ngaran in nagpapasabot han ira hingyap nga pudngan an mga kritisismo ug estereotipiko nga iginlalabay ha mga kabatan-onan nga "baga hin mga bala."[3][4] Ha nasod Hapon, kilala hira ha ngaran nga bōdan shōnendan (Hinapon: 防弾少年団), nga kapareho gihapon an buot sidngon.[5]
Mga miyembroIgliwat
- Jin (진)
- Natawo nga Kim Seok-jin (김석진) hadton Disyembre 4, 1992 ha siyudad han Gwacheon ha lalawigan ha Gyeonggi, hiya an gimagurangi han pito nga mga miyembro han BTS. Napili hiya nga magin miyembro han BTS hadton naeskuyla hiya ha kolehiyo ha kurso han pag-arte. Tikang han iya kaapi ha BTS, hiya in usa han mga paragkanta (vocalist) para han grupo.[6]
- Suga (슈가)
- Natawo nga Min Yoon-gi (민윤기) hadton Marso 9, 1993 ha siyudad han Daegu, nagtikang hiya komo usa nga underground rapper ha alyas nga "Gloss." Hiya in usa han mga parag-rap (rapper) han BTS. Hiya gihapon in kilala ha alyas nga "Agust D" nga iya ginagamit ha iya mga solo nga album.[7]
- J-Hope (제이홉)
- Ha siyudad han Gwangju hiya natawo nga Jung Ho-seok (정호석) hadton Pebrero 18, 1994. Kilala hiya nga makarit sumayaw tikang pa han batan-on pa hiya. Hiya in usa han mga rapper han BTS.[8]
- Natawo hadton Setyembre 12, 1994 nga Kim Nam-joon (김남준) ha siyudad han Seoul, kilala hiya nga makarit maghimo hin mga siday ha bata pa hiya,[9] nga amo gihap an nagin impluwensiya ha iya kun naghihimo hiya han mga laray han iya mga kanta han nagin usa hiya nga underground rapper ha alyas nga "Runch Randa." Ha alyas nga "Rap Monster," hiya an promero nga nagin miyembro han BTS, kun diin hiya an nagin lider ug usa han mga rapper han grupo.[10] Han Nobyembre 2017, pormal niya nga ginbalyuan an iya alyas nga "Rap Monster" ngadto han iya presente nga alyas "RM."[11]
- Jimin (지민)
- Natawo nga Park Ji-min (박지민) hadton Oktobre 13, 1995 ha siyudad han Busan, kilala man gihapon hiya nga makarit sumayaw han bata pa hiya. Nag-eskuyla hiya hin kanan contemporary dance ug nagin top student ha pagsayaw. Hiya in usa han mga vocalist han BTS.[12]
- V (뷔)
- Natawo nga Kim Tae-hyung (김태형) hadton Disyembre 30, 1995 ha siyudad han Daegu ug nagdako ha bungto han Geochang ha lalawigan han Salatan nga Gyeongsang, nagtikang an iya karera ha musika pinaagi hin pagtukar han saxophone han batan-on pa hiya. San-o mag-debut an BTS, kilala na an iba nga mga miyembro han grupo labot la ha iya, kay iginhilom la anay an iya pagin parte han grupo tubtob han takna han ira debut.[13] Hiya in nagin usa han mga vocalist han BTS, samtang sumulod na gihapon hiya ha karera han pag-arte hadton 2016 ha serye nga Hwarang: The Poet Warrior Youth.
- Jungkook (정국)
- Natawo nga Jeon Jung-kook (전정국) hadton Setyembre 1, 1997 ha siyudad han Busan, hiya an gimamanghuri han pito nga miyembro han BTS.[14] Katima han iya pag-api han pasundayag nga Superstar K, naaghat hiya pag-api ha BTS han makit-an niya an pag-perform ni RM.[15] Hiya in usa han mga vocalist han grupo, samtang umapi gihapon hiya ha lain pa nga pasundayag ha pagkanta sugad han King of Mask Singer.
DiskografiyaIgliwat
Mga album ha KinoreanoIgliwat
- 2 Cool 4 Skool (2013)
- O!RUL8,2? (2013)
- Skool Luv Affair (2014)
- Dark & Wild (2014)
- The Most Beautiful Moment in Life, Part 1 (2015)
- The Most Beautiful Moment in Life, Part 2 (2015)
- The Most Beautiful Moment in Life: Young Forever (2016)
- Wings (2016)
- You Never Walk Alone (2017)
- Love Yourself: Her (2017)
- Love Yourself: Tear (2018)
- Love Yourself: Answer (2018)
- Map of the Soul: Persona (2019)
- Map of the Soul: 7 (2020)
Mga album ha HinaponIgliwat
- Wake Up (2014)
- Youth (2016)
- Face Yourself (2018)
Mga kasariganIgliwat
- ↑ "シングル「血,汗,涙」を5月10日にリリース!". BTS Universal Music Japan Page. Universal Music LLC, Japan. March 23, 2017. Ginhipos tikang han orihinal han March 24, 2017. Ginkuhà March 24, 2017. Cite uses deprecated parameter
|deadurl=(help)
- ↑ Friedman, Roger (August 25, 2018). "Crazy Rich Asians: South Korean Boy Band BTS First US Release Explodes Gangnam Style, Swamps iTunes Singles, Album Charts". Showbiz411. Ginkuhà August 25, 2018.
- ↑ "방탄소년단 "팀명 후보, 빅키즈 영네이션 있었다"(야만TV)". Newsen (ha Korean). June 22, 2015. Ginkuhà March 9, 2018.
- ↑ Trabasso, Giovanna (May 29, 2016). "BTS Is Tackling Problems That Are Taboo". Affinity Magazine. Ginhipos tikang han orihinal han March 29, 2019. Ginkuhà March 9, 2018.
- ↑ "BTS" (ha Japanese). Universal Music Japan. Ginkuhà June 3, 2018.
- ↑ Herman, Tamar (June 30, 2017). "Get To Know BTS: Jin". Billboard. Ginkuhà May 18, 2019.
- ↑ Herman, Tamar (June 30, 2017). "Get To Know BTS: Suga". Billboard. Ginkuhà May 18, 2019.
- ↑ Herman, Tamar (June 30, 2017). "Get To Know BTS: J-Hope". Billboard. Ginkuhà May 18, 2019.
- ↑ Song, Myeong-seon (2016) (in Korean). 힙합하다 1: 한국, 힙합 그리고 삶. ISBN 9791186559116.
- ↑ Herman, Tamar (June 30, 2017). "Get To Know BTS: Rap Monster". Billboard. Ginkuhà May 18, 2019.
- ↑ "BTS' Rap Monster Changes Stage Name to RM". Billboard. Ginkuhà May 18, 2019.
- ↑ Herman, Tamar (June 30, 2017). "Get To Know BTS: Jimin". Billboard. Ginkuhà May 18, 2019.
- ↑ Herman, Tamar (June 30, 2017). "Get To Know BTS: V". Billboard. Ginkuhà May 18, 2019.
- ↑ Herman, Tamar (June 30, 2017). "Get To Know BTS: Jungkook". Billboard. Ginkuhà May 18, 2019.
- ↑ "'신양남자쇼' 정국 "7개 소속사 러브콜..랩몬 멋있어 왔다"". naver.com (ha Korean). Ginkuhà 11 October 2018.
ban_Latn war_Latn war_Latn war_Latn war_Latn war_Latn tgl_Latn hau_Latn war_Latn ltg_Latn war_Latn kor_Hang war_Latn war_Latn als_Latn war_Latn slk_Latn war_Latn kor_Hang war_Latn crh_Latn war_Latn dik_Latn smo_Latn afr_Latn eng_Latn eng_Latn eng_Latn eng_Latn zsm_Latn eng_Latn eng_Latn eng_Latn eng_Latn eng_Latn eng_Latn war_Latn eng_Latn eng_Latn eng_Latn war_Latn zho_Hans eng_Latn eng_Latn kor_Hang war_Latn sun_Latn eng_Latn eng_Latn eng_Latn kor_Hang eng_Latn eng_Latn eng_Latn eng_Latn eng_Latn kor_Hang